b'\n_START_ARTICLE_\nArt\xc5\xabras Paulauskas\n_START_SECTION_\nBiografija\n_START_PARAGRAPH_\nGim\xc4\x97 KGB karininko Stasio Paulausko \xc5\xa1eimoje.  Mok\xc4\x97si Tel\xc5\xa1iuose, Taurag\xc4\x97je, 1971\xc2\xa0m. baig\xc4\x97 \xc5\xa0iauli\xc5\xb3 2-\xc4\x85j\xc4\x85 vidurin\xc4\x99 mokykl\xc4\x85. 1971\xe2\x80\x931976\xc2\xa0m. Vilniaus universiteto Teis\xc4\x97s fakultete studijavo teis\xc4\x99._NEWLINE_1976\xe2\x80\x931979\xc2\xa0m. Kai\xc5\xa1iadori\xc5\xb3 rajono prokurat\xc5\xabros tardytojas, 1979\xe2\x80\x931982\xc2\xa0m. prokuroro pavaduotojas. 1982\xe2\x80\x931987\xc2\xa0m. Var\xc4\x97nos rajono prokuroras. 1986\xc2\xa0m. tyr\xc4\x97 kunigo Juozo Zdebskio nu\xc5\xbeudymo byl\xc4\x85.  Nuo 1988\xc2\xa0m. gegu\xc5\xbe\xc4\x97s m\xc4\x97n. LKP CK administracini\xc5\xb3 organ\xc5\xb3 instruktorius, nuo t\xc5\xb3 pa\xc4\x8di\xc5\xb3 met\xc5\xb3 gruod\xc5\xbeio m\xc4\x97n.\xc2\xa0\xe2\x80\x93 LKP CK valstybinio teisinio skyriaus instruktorius. 1988\xe2\x80\x931990\xc2\xa0m. LSSR generalinio prokuroro pavaduotojas._NEWLINE_1990\xe2\x80\x931995\xc2\xa0m. Lietuvos Respublikos generalinis prokuroras.  1995\xe2\x80\x931997\xc2\xa0m. LR generalinio prokuroro Vladimiro Nikitino pavaduotojas.  1997\xe2\x80\x932000\xc2\xa0m., 2011\xe2\x80\x932012\xc2\xa0m. ir nuo 2015\xc2\xa0m. advokatas._NEWLINE_Ved\xc4\x99s; \xc5\xbemona Jolanta (g. 1972\xc2\xa0m.). Vaikai i\xc5\xa1 pirmosios santuokos: Andrius ir Vilius, vaikai i\xc5\xa1 antrosios santuokos: Aist\xc4\x97 ir Arnas.\n_START_SECTION_\nPolitin\xc4\x97 karjera\n_START_PARAGRAPH_\n\xc4\xae Lietuvos politik\xc4\x85 at\xc4\x97jo prie\xc5\xa1 1997\xc2\xa0m. prezidento rinkimus, per kuriuos tik puse procento rink\xc4\x97j\xc5\xb3 bals\xc5\xb3 atsiliko nuo pagrindinio var\xc5\xbeovo Valdo Adamkaus._NEWLINE_1998\xc2\xa0m. baland\xc5\xbeio 25 d. \xc4\xafvyko steigiamasis Naujosios s\xc4\x85jungos (socialliberal\xc5\xb3) suva\xc5\xbeiavimas, kuriame i\xc5\xa1rinktas \xc5\xa1ios s\xc4\x85jungos pirmininku._NEWLINE_2000\xe2\x80\x932004\xc2\xa0m. LR Seimo pirmininkas. 2008\xc2\xa0m. sausio 31 d.\xc2\xa0\xe2\x80\x93 gruod\xc5\xbeio 10 d. Gedimino Kirkilo Vyriausyb\xc4\x97je\xc2\xa0\xe2\x80\x93 LR aplinkos ministras. _NEWLINE_2004\xc2\xa0m. baland\xc4\xaf, nu\xc5\xa1alinus prezident\xc4\x85 Roland\xc4\x85 Paks\xc4\x85, A. Paulauskas paskirtas Laikinuoju LR Prezidentu. Prezidentu i\xc5\xa1rinkus Vald\xc4\x85 Adamk\xc5\xb3 gr\xc4\xaf\xc5\xbeo \xc4\xaf Seimo pirmininko pareigas._NEWLINE_2006\xc2\xa0m. baland\xc5\xbeio 11 d. Seime inicijuotas nepasitik\xc4\x97jimas Art\xc5\xabru Paulausku, po kurio jis nu\xc5\xa1alintas i\xc5\xa1 Seimo pirmininko posto. Per opozicijos inicijuot\xc4\x85 slapt\xc4\x85 balsavim\xc4\x85 jo nu\xc5\xa1alinimui i\xc5\xa1 parlamento vadovo pareig\xc5\xb3 pritar\xc4\x97 94 parlamentarai, prie\xc5\xa1 balsavo 11, du balsavimo biuleteniai buvo sugadinti. Naujosios s\xc4\x85jungos nariai nebalsavo._NEWLINE_Dalyvavo 2008\xc2\xa0m. LR Seimo rinkimuose, ta\xc4\x8diau nes\xc4\x97kmingai._NEWLINE_2012\xe2\x80\x932016\xc2\xa0m. LR Seimo Darbo partijos frakcijos narys, u\xc5\xbe\xc4\x97m\xc4\x97 Nacionalinio saugumo ir gynybos komiteto pirmininko pareigas.  2014\xc2\xa0m. kandidatavo LR Prezidento rinkimuose.\n_START_SECTION_\nKritika\n_START_PARAGRAPH_\n1997\xc2\xa0m. gruod\xc4\xaf \xe2\x80\x9eLaisvosios Europos\xe2\x80\x9c radijo transliuotoje laidoje ap\xc5\xbevalgininkas Paul Goble komentavo: \xe2\x80\x9eA. Paulausko pavyzdys Lietuvoje iliustruoja, kaip senoji komunistin\xc4\x97 nomenklat\xc5\xabra prisitaiko prie nauj\xc5\xb3 s\xc4\x85lyg\xc5\xb3. Akivaizd\xc5\xbeios yra jos pastangos rasti ir i\xc5\xa1kelti politikus, kurie gal\xc4\x97t\xc5\xb3 veikti atviresn\xc4\x97je demokratin\xc4\x97je visuomen\xc4\x97je, bet b\xc5\xabt\xc5\xb3 nuosekl\xc5\xabs nomenklat\xc5\xabros interes\xc5\xb3 gyn\xc4\x97jai. Nomenklat\xc5\xabros, kuri dabar pasivadino \xe2\x80\x9enauj\xc4\x85ja lyderi\xc5\xb3 karta\xe2\x80\x9c.'